[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.9.2005

COM(2005)420 τελικό

.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη της συμφωνίας υπό μορφήν ανταλλαγής επιστολών σχετικά με την προσωρινή εφαρμογή του πρωτοκόλλου που καθορίζει, για την περίοδο από 18ης Ιανουαρίου 2005 έως 17 Ιανουαρίου 2011, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών

.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η ισχύς του πρωτοκόλλου που προσαρτάται στην αλιευτική συμφωνία μεταξύ της Ευρωπαϊκής Κοινότητας και των Σεϋχελλών λήγει στις 17 Ιανουαρίου 2005. Στις 23 Σεπτεμβρίου 2004 μονογραφήθηκε νέο πρωτόκολλο μεταξύ των δύο μερών που καθορίζει τους τεχνικούς και οικονομικούς όρους, υπό τους οποίους τα κοινοτικά αλιευτικά σκάφη μπορούν να αλιεύουν στα ύδατα των Σεϋχελλών για την περίοδο από 18ης Ιανουαρίου 2005 έως 17 Ιανουαρίου 2011.

Το νέο πρωτόκολλο προσφέρει αλιευτικές δυνατότητες για 40 θυνναλιευτικά γρι-γρι και για 12 παραγαδιάρικα επιφανείας.

Η χρηματική αντιπαροχή καθορίζεται σε 4.125.000 € ετησίως και καλύπτει βάρος αλιευμάτων στα ύδατα των Σεϋχελλών 55.000 τόνων ετησίως. Ένα μέρος της χρηματικής αντιπαροχής, ίσο με 1.485.000 ευρώ ετησίως (το 36% της χρηματικής αντιπαροχής), προορίζεται για την ανάπτυξη και την εφαρμογή τομεακής αλιευτικής πολιτικής στις Σεϋχέλλες με σκοπό την προώθηση υπεύθυνης και αειφόρου αλιείας στα ύδατά τους.

Το νέο πρωτόκολλο ακολουθεί την προσέγγιση σύμπραξης στον τομέα της αλιείας, όπως ορίστηκε από το Συμβούλιο στα πρόσφατα συμπεράσματά του σχετικά με την ανακοίνωση της Επιτροπής για ένα ολοκληρωμένο πλαίσιο για συμφωνίες αλιευτικής σύμπραξης με τρίτες χώρες (έγγραφο αριθ. 15243/02 PECHE 224, το οποίο παραπέμπει στο έγγραφο COM(2002)637 τελικό).

Σύμφωνα με το πρωτόκολλο, η Επιτροπή και οι Σεϋχέλλες συμφωνούν σχετικά με τους συνολικούς στόχους που πρέπει να επιτευχθούν στον τομέα της αειφόρου αλιείας και σχετικά με τον τρόπο εξέτασης της προόδου στην υλοποίηση των στόχων αυτών, μέσω διαρκούς πολιτικού διαλόγου. Αυτό θα υπερβαίνει κατά πολύ τις τρέχουσες διαδικασίες υποβολής εκθέσεων (υποβολή ετήσιων λεπτομερών εκθέσεων και επαλήθευση).

Η Επιτροπή, ειδικότερα, θα ενθαρρύνει τις αρχές των Σεϋχελλών να θεσπίσουν όλα τα αναγκαία μέτρα διατήρησης και διαχείρισης, χωρίς διακριτική μεταχείριση, για να εξασφαλίσουν την αειφόρο εκμετάλλευση των άκρως μεταναστευτικών ειδών και για να προστατεύσουν το περιβάλλον στα ύδατά τους.

Τα δύο μέρη θα ανταλλάσσουν πληροφορίες σχετικά με την εφαρμογή των συστάσεων της Επιτροπής Τόνου Ινδικού Ωκεανού (IOTC) για την καταπολέμηση της παράνομης, λαθραίας και άναρχης αλιείας (ΠΛΑ) στα ύδατα υπό την δικαιοδοσία τους (απαγόρευση εκφορτώσεων από σκάφη που δεν περιλαμβάνονται στη «λευκή» λίστα).

Τέλος, τα δύο μέρη θα επιδιώξουν να προσδιορίσουν συγκεκριμένα ζητήματα αμοιβαίου ενδιαφέροντος και να συμφωνήσουν για τη μορφή με την οποία θα διεξάγεται ο πολιτικός διάλογος.

Η Επιτροπή προτείνει επομένως να εγκρίνει το Συμβούλιο, με απόφαση, τη συμφωνία υπό μορφήν ανταλλαγής επιστολών για την προσωρινή εφαρμογή του νέου πρωτοκόλλου, μέχρις ότου τεθεί οριστικά σε ισχύ.

Μία πρόταση κανονισμού του Συμβουλίου σχετικά με τη σύναψη του νέου πρωτοκόλλου αποτελεί αντικείμενο χωριστής διαδικασίας.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη σύναψη της συμφωνίας υπό μορφήν ανταλλαγής επιστολών σχετικά με την προσωρινή εφαρμογή του πρωτοκόλλου που καθορίζει, για την περίοδο από 18 ης Ιανουαρίου 2005 έως 17 Ιανουαρίου 2011, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, σε συνδυασμό με το άρθρο 300 παράγραφος 2,

την πρόταση της Επιτροπής[1],

Εκτιμώντας τα ακόλουθα:

1. Η Κοινότητα και οι Σεϋχέλλες διεξήγαγαν διαπραγματεύσεις, για να καθορίσουν τις τροποποιήσεις ή τις συμπληρώσεις που πρέπει να συμπεριληφθούν στο πρωτόκολλο που προσαρτάται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών[2] κατά το τέλος της περιόδου εφαρμογής του πρωτοκόλλου.

2. Κατόπιν των εν λόγω διαπραγματεύσεων μονογραφήθηκε νέο πρωτόκολλο στις 23 Σεπτεμβρίου 2004.

3. Με το πρωτόκολλο αυτό, οι αλιείς της Κοινότητας διαθέτουν αλιευτικές δυνατότητες στα ύδατα που υπάγονται στην κυριαρχία ή τη δικαιοδοσία της Δημοκρατίας των Σεϋχελλών για την περίοδο από 18ης Ιανουαρίου 2005 έως 17 Ιανουαρίου 2011.

4. Για να εξασφαλισθεί η συνέχιση των αλιευτικών δραστηριοτήτων των σκαφών της Κοινότητας, είναι απαραίτητο να εγκριθεί το εν λόγω πρωτόκολλο το συντομότερο δυνατό· ως εκ τούτου, τα δύο μέρη μονογράφησαν συμφωνία υπό μορφήν ανταλλαγής επιστολών που προβλέπει την προσωρινή εφαρμογή του μονογραφημένου πρωτοκόλλου από τις 18 Ιανουαρίου 2005. είναι σκόπιμο να υπογραφεί η συμφωνία υπό μορφήν ανταλλαγής επιστολών, με την επιφύλαξη της οριστικής σύναψής της από το Συμβούλιο.

5. Πρέπει να καθοριστεί η μέθοδος κατανομής των αλιευτικών δυνατοτήτων μεταξύ των κρατών μελών με βάση την παραδοσιακή κατανομή των αλιευτικών δυνατοτήτων στο πλαίσιο της αλιευτικής συμφωνίας,

ΑΠΟΦΑΣΙΖΕΙ:

Άρθρο 1

Εγκρίνεται εξ ονόματος της Κοινότητας η συμφωνία υπό μορφήν ανταλλαγής επιστολών σχετικά με την προσωρινή εφαρμογή του πρωτοκόλλου που καθορίζει, για την περίοδο από 18 ης Ιανουαρίου 2005 έως 17 Ιανουαρίου 2011, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών.

Το κείμενο της συμφωνίας επισυνάπτεται στην παρούσα απόφαση.

Άρθρο 2

Οι αλιευτικές δυνατότητες που καθορίζονται στο πρωτόκολλο κατανέμονται μεταξύ των κρατών μελών ως εξής:

- Θυνναλιευτικά γρι-γρι: Γαλλία: 17 σκάφη, Ισπανία: 22 σκάφη, Ιταλία: 1 σκάφος. - Παραγαδιάρικα επιφανείας: Ισπανία: 2 σκάφη, Γαλλία: 5 σκάφη, Πορτογαλία: 5 σκάφη. |

Εάν οι αιτήσεις αδειών αυτών των κρατών μελών δεν εξαντλήσουν τις αλιευτικές δυνατότητες που καθορίζονται στο πρωτόκολλο, η Επιτροπή μπορεί να λάβει υπόψη τις αιτήσεις αδειών οποιουδήποτε άλλου κράτους μέλους.

Άρθρο 3

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία υπό μορφήν ανταλλαγής επιστολών δεσμεύοντας την Κοινότητα.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Συμφωνία υπό μορφήν ανταλλαγής επιστολών σχετικά με την προσωρινή εφαρμογή του πρωτοκόλλου που καθορίζει, για την περίοδο από 18 ης Ιανουαρίου 2005 έως 17 Ιανουαρίου 2011, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών

A. Επιστολή της κυβέρνησης της Δημοκρατίας των Σεϋχελλών:

Κύριε,

Αναφερόμενος στο πρωτόκολλο που μονογραφήθηκε στις 23 Σεπτεμβρίου 2004, το οποίο καθορίζει τις αλιευτικές δυνατότητες και τη χρηματική αντιπαροχή για την περίοδο από 18ης Ιανουαρίου 2005 έως 17 Ιανουαρίου 2011, έχω την τιμή να σας γνωρίσω ότι η κυβέρνηση της Δημοκρατίας των Σεϋχελλών προτίθεται να εφαρμόσει προσωρινά το πρωτόκολλο αυτό από την 18η Ιανουαρίου 2005, έως ότου τεθεί σε ισχύ σύμφωνα με το άρθρο 11, υπό την προϋπόθεση ότι η Ευρωπαϊκή Κοινότητα προτίθεται να πράξει το ίδιο.

Εξυπακούεται στην περίπτωση αυτή ότι η καταβολή της πρώτης δόσης της χρηματικής αντιπαροχής που καθορίζεται στο άρθρο 2 του πρωτοκόλλου θα πρέπει να πραγματοποιηθεί πριν από τις 30 Σεπτεμβρίου 2005.

Παρακαλώ να μου επιβεβαιώσετε ότι η Ευρωπαϊκή Κοινότητα συμφωνεί με την εν λόγω προσωρινή εφαρμογή.

Με εξαιρετική εκτίμηση,

Για την κυβέρνηση της Δημοκρατίας των Σεϋχελλών

Β. Επιστολή της Κοινότητας

Κύριε,

Έχω την τιμή να σας γνωρίσω ότι έλαβα σημερινή επιστολή σας, η οποία έχει ως εξής:

«Αναφερόμενος στο πρωτόκολλο που μονογραφήθηκε στις 23 Σεπτεμβρίου 2004, το οποίο καθορίζει τις αλιευτικές δυνατότητες και τη χρηματική αντιπαροχή για την περίοδο από 18ης Ιανουαρίου 2005 έως 17 Ιανουαρίου 2011, έχω την τιμή να σας γνωρίσω ότι η κυβέρνηση της Δημοκρατίας των Σεϋχελλών προτίθεται να εφαρμόσει προσωρινά το πρωτόκολλο αυτό από την 18η Ιανουαρίου 2005, έως ότου τεθεί σε ισχύ σύμφωνα με το άρθρο 11, υπό την προϋπόθεση ότι η Ευρωπαϊκή Κοινότητα προτίθεται να πράξει το ίδιο.

Εξυπακούεται στην περίπτωση αυτή ότι η καταβολή της πρώτης δόσης της χρηματικής αντιπαροχής που καθορίζεται στο άρθρο 2 του πρωτοκόλλου θα πρέπει να πραγματοποιηθεί πριν από τις 30 Σεπτεμβρίου 2005.

Παρακαλώ να μου επιβεβαιώσετε ότι η Ευρωπαϊκή Κοινότητα συμφωνεί με την εν λόγω προσωρινή εφαρμογή.»

Έχω την ευχαρίστηση να σας επιβεβαιώσω ότι η Ευρωπαϊκή Κοινότητα συμφωνεί με την εν λόγω προσωρινή εφαρμογή.

Με εξαιρετική εκτίμηση,

Για το Συμβούλιο της Ευρωπαϊκής Ένωσης

ΠΡΩΤΟΚΟΛΛΟ

Πρωτόκολλο που καθορίζει, για την περίοδο από 18 ης Ιανουαρίου 2005 έως 17 Ιανουαρίου 2011, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών

Άρθρο 1 Περίοδος εφαρμογής και αλιευτικές δυνατότητες

1. Για περίοδο 6 ετών, από 18ης Ιανουαρίου 2005 έως 17 Ιανουαρίου 2011, οι αλιευτικές δυνατότητες που χορηγούνται σύμφωνα με το άρθρο 2 της συμφωνίας καθορίζονται ως εξής:

α) 40 ωκεανοπόρα θυνναλιευτικά γρι-γρι και

β) 12 παραγαδιάρικα επιφανείας.

2. Η παράγραφος 1 εφαρμόζεται με την επιφύλαξη των διατάξεων των άρθρων 4 και 5 του παρόντος πρωτοκόλλου.

3. Σύμφωνα με το άρθρο 4 της συμφωνίας, τα σκάφη που φέρουν σημαία κράτους μέλους της Ευρωπαϊκής Κοινότητας μπορούν να ασκούν αλιευτικές δραστηριότητες στα ύδατα των Σεϋχελλών, μόνον εάν κατέχουν άδεια αλιείας που έχει εκδοθεί στο πλαίσιο του παρόντος πρωτοκόλλου και σύμφωνα με τους κανόνες που περιλαμβάνονται στο παράρτημα του παρόντος πρωτοκόλλου.

Άρθρο 2 Χρηματική αντιπαροχή - Τρόπος πληρωμής

1. Η χρηματική αντιπαροχή που αναφέρεται στο άρθρο 6 της συμφωνίας καθορίζεται, για την περίοδο που αναφέρεται στο άρθρο 1, σε 24.750.000 ευρώ.

2. Η παράγραφος 1 εφαρμόζεται με την επιφύλαξη των διατάξεων των άρθρων 4, 6 και 8 του παρόντος πρωτοκόλλου.

3. Η χρηματική αντιπαροχή που αναφέρεται στην παράγραφο 1 καταβάλλεται από την Κοινότητα σε ετήσιες δόσεις των 4.125.000 ευρώ κατά τη διάρκεια της περιόδου εφαρμογής του παρόντος πρωτοκόλλου.

4. Εάν η συνολική ποσότητα ετήσιων αλιευμάτων τόνου από κοινοτικά σκάφη στα ύδατα των Σεϋχελλών υπερβεί τους 55.000 τόνους, η συνολική ετήσια χρηματική αντιπαροχή αυξάνεται κατά 75 ευρώ ανά πρόσθετο τόνο αλιευμάτων τόνου. Ωστόσο, το συνολικό ετήσιο ποσό που πρέπει να καταβληθεί από την Κοινότητα δεν μπορεί να υπερβεί τα 8.250.000 ευρώ.

5. Η πληρωμή πραγματοποιείται το αργότερο στις 30 Σεπτεμβρίου 2005 για το πρώτο έτος και το αργότερο κατά την επέτειο της έναρξης ισχύος του πρωτοκόλλου για τα επόμενα έτη.

6. Με την επιφύλαξη των διατάξεων του άρθρου 6, η διάθεση της εν λόγω αντιπαροχής ανήκει στην αποκλειστική αρμοδιότητα των Σεϋχελλών.

7. Η χρηματική αντιπαροχή καταβάλλεται σε δύο το πολύ λογαριασμούς του Δημοσίου, οι οποίοι έχουν ανοιχθεί στην Κεντρική Τράπεζα των Σεϋχελλών.

Άρθρο 3 Συνεργασία για την υπεύθυνη αλιεία

1. Τα δύο μέρη αναλαμβάνουν να προωθήσουν την υπεύθυνη αλιεία στα ύδατα των Σεϋχελλών, με βάση την αρχή της μη διάκρισης μεταξύ των διαφόρων στόλων που αλιεύουν στα ύδατα αυτά.

2. Τα δύο μέρη, βασιζόμενα στις συστάσεις και τα ψηφίσματα που εκδίδονται από την Επιτροπή Τόνου Ινδικού Ωκεανού (IOTC) και στις βέλτιστες διαθέσιμες επιστημονικές γνωμοδοτήσεις, ενδεχομένως δε μετά από κοινή επιστημονική συνεδρίαση, μπορούν να διαβουλεύονται στο πλαίσιο της μεικτής επιτροπής που προβλέπεται στο άρθρο 7 της συμφωνίας, για να εγκρίνουν, εάν χρειάζεται, μέτρα που αποβλέπουν στην αειφόρο διαχείριση των αλιευτικών πόρων.

Άρθρο 4 Αναθεώρηση των αλιευτικών δυνατοτήτων

1. Οι αλιευτικές δυνατότητες που αναφέρονται στο άρθρο 1 μπορούν να αυξηθούν με κοινή συμφωνία, στο μέτρο που τα συμπεράσματα της κοινής επιστημονικής συνεδρίασης που αναφέρεται στο άρθρο 3 παράγραφος 2 επιβεβαιώνουν ότι η αύξηση αυτή δεν θα θέσει σε κίνδυνο την αειφόρο διαχείριση των πόρων των Σεϋχελλών. Στην περίπτωση αυτή, η χρηματική αντιπαροχή που αναφέρεται στο άρθρο 2 παράγραφος 1 αυξάνεται αναλόγως και pro rata temporis . Ωστόσο, το συνολικό ποσό της χρηματικής αντιπαροχής που καταβάλλει η Ευρωπαϊκή Κοινότητα δεν μπορεί να υπερβεί το διπλάσιο του ποσού που αναφέρεται στο άρθρο 2 παράγραφος 1. Εάν οι ποσότητες που έχουν αλιευθεί από τα κοινοτικά αλιευτικά σκάφη υπερβούν την ποσότητα που αντιστοιχεί στο συνολικό ποσό της χρηματικής αντιπαροχής, τα μέρη διαβουλεύονται το συντομότερο δυνατό, για να καθορίσουν το οφειλόμενο ποσό για την ποσότητα που έχει αλιευθεί καθ’ υπέρβαση του ορίου αυτού.

2. Αντιστρόφως, εάν τα μέρη συμφωνήσουν να μειώσουν τις αλιευτικές δυνατότητες που προβλέπονται στο άρθρο 1, η χρηματική αντιπαροχή μειώνεται αναλόγως και pro rata temporis .

3. Η κατανομή των αλιευτικών δυνατοτήτων μεταξύ διαφόρων κατηγοριών σκαφών μπορεί επίσης να υποστεί αναθεώρηση με κοινή συμφωνία των μερών, υπό τον όρο ότι τηρούνται οι ενδεχόμενες συστάσεις ή ψηφίσματα της IOTC σχετικά με τη διαχείριση αποθεμάτων που ενδεχομένως θίγονται από την εν λόγω ανακατανομή. Τα μέρη συμφωνούν για την αντίστοιχη αναπροσαρμογή της χρηματικής αντιπαροχής, εάν το δικαιολογεί η ανακατανομή των αλιευτικών δυνατοτήτων.

Άρθρο 5 Νέες αλιευτικές δυνατότητες

1. Σε περίπτωση που κοινοτικά αλιευτικά σκάφη ενδιαφέρονται για αλιευτικές δραστηριότητες που δεν προβλέπονται στο άρθρο 1, τα μέρη προβαίνουν σε διαβουλεύσεις πριν από την παραχώρηση άδειας για τις δραστηριότητες αυτές και, ενδεχομένως, συμφωνούν τους όρους άσκησής τους, συμπεριλαμβανομένων των αντίστοιχων τροποποιήσεων στο παρόν πρωτόκολλο και στο παράρτημά του.

2. Τα μέρη πρέπει να ενθαρρύνουν την πειραματική αλιεία, ιδίως σε σχέση με βενθικά είδη που απαντούν στα ύδατα των Σεϋχελλών. Για το σκοπό αυτό και αιτήσει ενός μέρους, διεξάγουν διαβουλεύσεις και καθορίζουν, κατά περίπτωση, τα είδη, τους όρους και άλλες σχετικές παραμέτρους.

Τα μέρη ασκούν πειραματική αλιεία σύμφωνα με παραμέτρους που θα συμφωνηθούν από τα δύο μέρη με διοικητική συμφωνία, όταν χρειάζεται. Οι άδειες πειραματικής αλιείας πρέπει να συμφωνούνται για μέγιστο διάστημα 6 μηνών.

Εάν τα μέρη θεωρήσουν ότι οι πειραματικές εξορμήσεις έχουν αποδώσει θετικά αποτελέσματα, η κυβέρνηση των Σεϋχελλών μπορεί να κατανείμει αλιευτικές δυνατότητες για τα νέα είδη στον κοινοτικό στόλο, έως τη λήξη του παρόντος πρωτοκόλλου. Η χρηματική αποζημίωση που αναφέρεται στο άρθρο 2 παράγραφος 1 του παρόντος πρωτοκόλλου αυξάνεται ανάλογα.

Άρθρο 6 Αναστολή και επανεξέταση της πληρωμής της χρηματικής αντιπαροχής

1. Στην περίπτωση που δεν μπορούν να διεξαχθούν αλιευτικές δραστηριότητες στα ύδατα των Σεϋχελλών, λόγω περιστάσεων που οφείλονται αποκλειστικά σε υπαιτιότητα ή αμέλεια των Σεϋχελλών, η Ευρωπαϊκή Κοινότητα μπορεί, μετά από προηγούμενη διαβούλευση με τις Σεϋχέλλες, να αναστείλει την πληρωμή της χρηματικής αντιπαροχής, υπό τον όρο ότι η Κοινότητα έχει καταβάλει κάθε ληξιπρόθεσμο ποσό τη στιγμή της αναστολής.

2. Η καταβολή της χρηματικής αντιπαροχής επαναλαμβάνεται μόλις αποκατασταθεί η ομαλότητα και μετά από διαβουλεύσεις και συμφωνία μεταξύ των δύο μερών, που επιβεβαιώνουν ότι η κατάσταση μπορεί να επιτρέψει την επανάληψη των κανονικών αλιευτικών δραστηριοτήτων.

Άρθρο 7 Προώθηση της υπεύθυνης και αειφόρου αλιείας στα ύδατα των Σεϋχελλών

1. Η χρηματική αντιπαροχή που αναφέρεται στο άρθρο 2 παράγραφος 1 συμβάλλει, σε ποσοστό τουλάχιστον 36 %, στην ανάπτυξη και την εφαρμογή της τομεακής αλιευτικής πολιτικής στις Σεϋχέλλες με σκοπό την προώθηση της υπεύθυνης και αειφόρου αλιείας στα ύδατά τους. Η διαχείριση της συνεισφοράς αυτής στηρίζεται στον προσδιορισμό από τα δύο μέρη, με κοινή συμφωνία, των προς υλοποίηση στόχων και του σχετικού ετήσιου και πολυετούς προγραμματισμού.

2. Για την εφαρμογή των διατάξεων της παραγράφου 1, η Κοινότητα και οι Σεϋχέλλες συμφωνούν στο πλαίσιο της μεικτής επιτροπής που προβλέπεται στο άρθρο 7 της συμφωνίας, αμέσως μετά την έναρξη ισχύος του πρωτοκόλλου και το αργότερο τρεις μήνες από την ημερομηνία αυτή, ένα πολυετές τομεακό πρόγραμμα και τις λεπτομέρειες εφαρμογής του, που περιλαμβάνουν ιδίως:

α) τις κατευθυντήριες γραμμές σε ετήσια και πολυετή βάση, σύμφωνα με τις οποίες θα χρησιμοποιείται το ποσοστό της χρηματικής αντιπαροχής που αναφέρεται στην παράγραφο 1·

β) τους προς επίτευξη στόχους σε ετήσια και πολυετή βάση, ώστε να καταστεί δυνατή εν καιρώ η καθιέρωση υπεύθυνης και αειφόρου αλιείας, λαμβανομένων υπόψη των προτεραιοτήτων που διατυπώνουν οι Σεϋχέλλες στο πλαίσιο της εθνικής αλιευτικής πολιτικής ή των άλλων πολιτικών που συνδέονται ή έχουν επίπτωση στην προώθηση της υπεύθυνης και αειφόρου αλιείας·

γ) τα κριτήρια και τις διαδικασίες που πρέπει να χρησιμοποιούνται για την αξιολόγηση των αποτελεσμάτων, σε ετήσια βάση.

3. Κάθε προτεινόμενη τροποποίηση του πολυετούς τομεακού προγράμματος πρέπει να εγκρίνεται από τα δύο μέρη στο πλαίσιο της μεικτής επιτροπής.

4. Κάθε έτος, οι Σεϋχέλλες αποφασίζουν τον τρόπο διάθεσης του ποσοστού της χρηματικής αντιπαροχής που αναφέρεται στην παράγραφο 1 για την εφαρμογή του πολυετούς προγράμματος. Όσον αφορά το πρώτο έτος εφαρμογής του πρωτοκόλλου, η εν λόγω διάθεση πρέπει να ανακοινωθεί στην Κοινότητα ταυτόχρονα με την έγκριση του πολυετούς τομεακού προγράμματος στο πλαίσιο της μεικτής επιτροπής. Για κάθε επόμενο έτος, η διάθεση αυτή ανακοινώνεται από τις Σεϋχέλλες στην Κοινότητα το αργότερο την 1η Δεκεμβρίου του προηγούμενου έτους.

5. Εάν το δικαιολογεί η ετήσια αξιολόγηση των αποτελεσμάτων της εφαρμογής του πολυετούς τομεακού προγράμματος, η Ευρωπαϊκή Κοινότητα μπορεί να ζητήσει, κατόπιν έγκρισης της μεικτής επιτροπής, να τροποποιηθεί η χρηματική αντιπαροχή που αναφέρεται στο άρθρο 2 παράγραφος 1 του παρόντος πρωτοκόλλου, ώστε να προσαρμοστεί στα αποτελέσματα αυτά το πραγματικό ποσό των κονδυλίων που διατίθενται για την εφαρμογή του προγράμματος.

Άρθρο 8 Διαφορές - αναστολή της εφαρμογής του πρωτοκόλλου

1. Κάθε διαφορά μεταξύ των μερών ως προς την ερμηνεία των διατάξεων του παρόντος πρωτοκόλλου ή την εφαρμογή τους πρέπει να αποτελεί αντικείμενο διαβουλεύσεων μεταξύ των μερών στο πλαίσιο της μεικτής επιτροπής που προβλέπεται στο άρθρο 7 της συμφωνίας, η οποία συγκαλείται, εάν χρειάζεται, σε έκτακτη συνεδρίαση.

2. Με την επιφύλαξη των διατάξεων του άρθρου 9, η εφαρμογή του πρωτοκόλλου μπορεί να ανασταλεί με πρωτοβουλία ενός μέρους, όταν η διαφορά που έχει προκύψει μεταξύ των μερών θεωρείται σοβαρή και οι διαβουλεύσεις που έχουν διεξαχθεί στο πλαίσιο της μεικτής επιτροπής σύμφωνα με την παράγραφο 1 δεν έχουν επιτρέψει τον φιλικό διακανονισμό της.

3. Η αναστολή της εφαρμογής του πρωτοκόλλου υπόκειται στην προϋπόθεση να κοινοποιήσει το ενδιαφερόμενο μέρος την πρόθεσή του εγγράφως και τουλάχιστον τρεις μήνες πριν από την ημερομηνία κατά την οποία παράγει αποτελέσματα η εν λόγω αναστολή.

4. Σε περίπτωση αναστολής, τα μέρη συνεχίζουν τις διαβουλεύσεις, με σκοπό την εξεύρεση λύσης με φιλικό διακανονισμό στη μεταξύ τους διαφορά. Όταν επιτευχθεί η εν λόγω λύση, η εφαρμογή του πρωτοκόλλου επαναλαμβάνεται και το ποσό της χρηματικής αντιπαροχής μειώνεται αναλόγως και pro rata temporis , σε συνάρτηση με το διάστημα κατά το οποίο είχε ανασταλεί η εφαρμογή του πρωτοκόλλου.

Άρθρο 9 Αναστολή της εφαρμογής του πρωτοκόλλου λόγω παράλειψης πληρωμής

Με την επιφύλαξη των διατάξεων του άρθρου 3, εάν η Ευρωπαϊκή Κοινότητα παραλείψει να πραγματοποιήσει τις πληρωμές που προβλέπονται στο άρθρο 2, οι Σεϋχέλλες μπορούν να αναστείλουν την εφαρμογή του παρόντος πρωτοκόλλου.

Άρθρο 10 Εθνική νομοθεσία

Οι δραστηριότητες των κοινοτικών αλιευτικών σκαφών στις Σεϋχέλλες υπόκεινται στους εθνικούς νόμους και κανονισμούς, εκτός εάν ορίζεται διαφορετικά στο παρόν πρωτόκολλο και το παράρτημά του.

Άρθρο 11 Ρήτρα αναθεώρησης

Μετά τη συμπλήρωση τριών ετών από την έναρξη ισχύος του παρόντος πρωτοκόλλου και του παραρτήματός του, τα μέρη θα επανεξετάσουν την εφαρμογή του πρωτοκόλλου και του παραρτήματός του και, ενδεχομένως, θα διεξαγάγουν διαβουλεύσεις σχετικά με την τροποποίηση των διατάξεών τους. Οι τροποποιήσεις μπορούν να περιλαμβάνουν το βάρος αναφοράς και τα κατ’ αποκοπή ποσά που καταβάλλονται για τις άδειες, καθώς και την αναλογία μεταξύ του ποσού ανά τόνο που προβλέπεται στο άρθρο 2 παράγραφος 4 και του ποσού που αναφέρεται στο τμήμα 2 παράγραφος 2 του παραρτήματος του παρόντος πρωτοκόλλου.

Άρθρο 12 Καταργούμενες διατάξεις

Το πρωτόκολλο και το παράρτημα Ι της 17 ης Ιανουαρίου 2002, που προσαρτώνται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών, η οποία άρχισε να ισχύει την 28η Οκτωβρίου 1987, καταργούνται και αντικαθίστανται από το παρόν πρωτόκολλο και το παράρτημά του.

Άρθρο 13 Έναρξη ισχύος

1. Το παρόν πρωτόκολλο και το παράρτημά του αρχίζει να ισχύει την ημερομηνία κατά την οποία τα μέρη κοινοποιούν αμοιβαίως την ολοκλήρωση των διαδικασιών που είναι αναγκαίες για το σκοπό αυτό.

2. Εφαρμόζεται από τις 18 Ιανουαρίου 2005.

ΠΑΡΑΡΤΗΜΑ

ΟΡΟΙ ΑΣΚΗΣΗΣ ΑΛΙΕΥΤΙΚΩΝ ΔΡΑΣΤΗΡΙΟΤΗΤΩΝ ΣΤΑ ΥΔΑΤΑ ΤΩΝ ΣΕΫΧΕΛΛΩΝ ΑΠΟ ΤΑ ΣΚΑΦΗ ΤΗΣ ΚΟΙΝΟΤΗΤΑΣ

Κεφάλαιο Ι - Διατυπώσεις που εφαρμόζονται για την υποβολή αίτησης και για την έκδοση αδειών

Τμήμα 1 Έκδοση αδειών

1. Μόνο τα επιλέξιμα κοινοτικά σκάφη μπορούν να λάβουν άδεια αλιείας στα ύδατα των Σεϋχελλών βάσει του πρωτοκόλλου που καθορίζει, για την περίοδο από 18ης Ιανουαρίου 2005 έως 17 Ιανουαρίου 2011, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών.

2. Για να είναι επιλέξιμο ένα κοινοτικό σκάφος, δεν πρέπει να έχει απαγορευθεί στον εφοπλιστή, στον πλοίαρχο ή στο ίδιο το σκάφος η αλιευτική δραστηριότητα στις Σεϋχέλλες. Πρέπει να είναι εντάξει έναντι των αρχών των Σεϋχελλών, κατά την έννοια ότι πρέπει να έχουν εκπληρώσει όλες τις παλαιότερες υποχρεώσεις τους που προέκυψαν από τις αλιευτικές τους δραστηριότητες στις Σεϋχέλλες στο πλαίσιο των αλιευτικών συμφωνιών που έχουν συναφθεί με την Κοινότητα.

3. Όλα τα κοινοτικά σκάφη που υποβάλλουν αίτηση για άδεια αλιείας πρέπει να αντιπροσωπεύονται από ναυτικό πράκτορα με διαμονή στις Σεϋχέλλες. Το όνομα και η διεύθυνση του αντιπροσώπου αυτού αναγράφονται στην αίτηση για την έκδοση αδείας.

4. Οι αρμόδιες αρχές της Κοινότητας υποβάλλουν στην Αρχή Αλιείας των Σεϋχελλών (SFA) αίτηση για κάθε σκάφος που επιθυμεί να αλιεύει στο πλαίσιο της συμφωνίας, τουλάχιστον 20 ημέρες πριν από την ημερομηνία έναρξης ισχύος της άδειας που ζητείται. Ωστόσο, οι εφοπλιστές που δεν έχουν υποβάλει αίτηση για την έκδοση αδείας πριν από την αρχή της περιόδου ισχύος, μπορούν να το πράξουν στη διάρκεια της περιόδου ισχύος, τουλάχιστον 20 ημέρες πριν από την έναρξη των αλιευτικών δραστηριοτήτων. Στις περιπτώσεις αυτές, οι εφοπλιστές καταβάλλουν ολόκληρο το ποσό των τελών που οφείλονται για ολόκληρο το έτος.

5. Οι αιτήσεις υποβάλλονται στην αρμόδια αρχή των Σεϋχελλών σε έντυπα, των οποίων υπόδειγμα εμφαίνεται στο προσάρτημα 1.

6. Κάθε αίτηση για την έκδοση άδειας συνοδεύεται από τα ακόλουθα έγγραφα:

- την απόδειξη πληρωμής των τελών για την περίοδο ισχύος της άδειας·

- οποιοδήποτε άλλο έγγραφο ή βεβαίωση που απαιτείται δυνάμει των ειδικών διατάξεων που έχουν εφαρμογή ανάλογα με τον τύπο του σκάφους δυνάμει του παρόντος πρωτοκόλλου.

7. Η πληρωμή των τελών διενεργείται στο λογαριασμό που υποδεικνύεται από τις αρχές των Σεϋχελλών.

8. Τα τέλη συμπεριλαμβάνουν όλους τους εθνικούς και τοπικούς φόρους, εκτός από τα λιμενικά τέλη και τα έξοδα παροχής υπηρεσιών.

9. Οι άδειες για όλα τα σκάφη παραδίδονται στους εφοπλιστές ή τους αντιπροσώπους τους εντός 15 ημερών από τη λήψη του συνόλου των εγγράφων που αναφέρονται στο σημείο 6 από την αρμόδια αρχή των Σεϋχελλών.

Αντίγραφο αποστέλλεται στην Αντιπροσωπεία της Επιτροπής που είναι αρμόδια για τις Σεϋχέλλες.

10. Η άδεια εκδίδεται για συγκεκριμένο σκάφος και δεν είναι μεταβιβάσιμη.

11. Εντούτοις, με αίτηση της Ευρωπαϊκής Κοινότητας και σε περίπτωση αποδεδειγμένης ανωτέρας βίας, η άδεια ενός σκάφους αντικαθίσταται, για το υπόλοιπο της περιόδου ισχύος, από νέα άδεια που εκδίδεται επ’ ονόματι άλλου σκάφους με χαρακτηριστικά παρόμοια με εκείνα του σκάφους που αντικαθίσταται, χωρίς να οφείλονται νέα τέλη. Εντούτοις, εάν η ολική χωρητικότητα (σε ΚΟΧ) του σκάφους που αντικαθιστά το προηγούμενο είναι μεγαλύτερη από τη χωρητικότητα του σκάφους που αντικαθίσταται, καταβάλλεται η διαφορά των τελών pro rata temporis .

12. Ο εφοπλιστής του σκάφους που αντικαθίσταται ή ο αντιπρόσωπός του παραδίδει την ακυρωθείσα άδεια στην αρμόδια αρχή των Σεϋχελλών μέσω της Αντιπροσωπείας της Ευρωπαϊκής Επιτροπής που είναι αρμόδια για τις Σεϋχέλλες.

13. Η νέα άδεια αρχίζει να ισχύει από την ημερομηνία παράδοσης της ακυρωθείσας άδειας από τον εφοπλιστή στην αρμόδια αρχή των Σεϋχελλών. Η Αντιπροσωπεία της Ευρωπαϊκής Επιτροπής που είναι αρμόδια για τις Σεϋχέλλες ενημερώνεται σχετικά με τη μεταβίβαση της άδειας.

14. Η άδεια πρέπει να διατηρείται επί του σκάφους ανά πάσα στιγμή, με την επιφύλαξη των διατάξεων του σημείου 2 του κεφαλαίου IX του παρόντος παραρτήματος.

Τμήμα 2 Όροι έκδοσης της άδειας – τέλη και προκαταβολές

1. Οι άδειες έχουν διάρκεια ισχύος ένα έτος και είναι ανανεώσιμες.

2. Τα τέλη ορίζονται σε 25 ευρώ ανά τόνο αλιευμάτων στα ύδατα των Σεϋχελλών.

3. Οι άδειες εκδίδονται μετά από καταβολή στις αρμόδιες εθνικές αρχές των ακόλουθων κατ’ αποκοπή ποσών:

- 15.000 ευρώ για τα θυνναλιευτικά γρι-γρι, ποσού που αντιστοιχεί στα τέλη που οφείλονται για <600> τόνους αλιευμάτων τόνου και τονοειδών στα ύδατα των Σεϋχελλών κατ’ έτος·

- 3.000 ευρώ για τα παραγαδιάρικα επιφανείας άνω των 150 ΚΟΧ, ποσού που αντιστοιχεί στα τέλη που οφείλονται για 120 τόνους αλιευμάτων τόνου και τονοειδών στα ύδατα των Σεϋχελλών κατ’ έτος·

- 2.250 ευρώ για τα παραγαδιάρικα επιφανείας 150 ΚΟΧ και κάτω, ποσού που αντιστοιχεί στα τέλη που οφείλονται για 90 τόνους αλιευμάτων τόνου και τονοειδών στα ύδατα των Σεϋχελλών κατ’ έτος.

4. Η SFA συντάσσει κατάσταση οφειλόμενων τελών για το προηγούμενο ημερολογιακό έτος με βάση τις δηλώσεις αλιευμάτων των κοινοτικών σκαφών και άλλες πληροφορίες που διαθέτει.

5. Η κατάσταση διαβιβάζεται στην Επιτροπή πριν την 31η Μαρτίου του τρέχοντος έτους. Η Επιτροπή τη διαβιβάζει πριν την 15η Απριλίου ταυτόχρονα στους εφοπλιστές και στις εθνικές αρχές των οικείων κρατών μελών.

6. Στην περίπτωση που οι εφοπλιστές δεν συμφωνούν με την κατάσταση που υποβλήθηκε από την SFA, μπορούν να ζητήσουν τη γνώμη των επιστημονικών ινστιτούτων που είναι αρμόδια για τον έλεγχο των στατιστικών αλιευμάτων, όπως το IRD (Ινστιτούτο Αναπτυξιακής Έρευνας), το IEO (Ισπανικό Ωκεανογραφικό Ινστιτούτο) και το IPIMAR (Πορτογαλικό Ινστιτούτο Θαλάσσιων Ερευνών), και κατόπιν να συζητήσουν με τις αρχές των Σεϋχελλών την κατάρτιση της τελικής κατάστασης πριν την 31η Μαΐου του τρέχοντος έτους. Εάν δεν υποβληθούν παρατηρήσεις από τους εφοπλιστές μέχρι την ημερομηνία αυτή, η κατάσταση που υποβλήθηκε από την SFA θεωρείται οριστική.

7. Τα κράτη μέλη γνωστοποιούν στην Επιτροπή την οριστική κατάσταση σχετικά με το στόλο τους.

8. Οι τυχόν συμπληρωματικές πληρωμές πραγματοποιούνται από τους εφοπλιστές στις αρμόδιες αρχές των Σεϋχελλών το αργότερο στις 30 Ιουνίου του ίδιου έτους σε τραπεζικό λογαριασμό που υποδεικνύουν οι αρχές των Σεϋχελλών σύμφωνα με το άρθρο 2 παράγραφος 6 του πρωτοκόλλου.

9. Εάν το ποσό του τελικού λογαριασμού είναι κατώτερο από το ποσό της προκαταβολής που αναφέρεται στην παράγραφο 3, η διαφορά δεν επιστρέφεται στον εφοπλιστή.

Κεφάλαιο ΙΙ - Αλιευτικές ζώνες

Για την αποφυγή δυσμενών επιπτώσεων στην αλιεία μικρής κλίμακας στα ύδατα των Σεϋχελλών, τα κοινοτικά σκάφη δεν επιτρέπεται να αλιεύουν στις ζώνες που ορίζονται στη νομοθεσία των Σεϋχελλών ούτε εντός τριών μιλίων γύρω από οποιαδήποτε διάταξη συγκέντρωσης ιχθύων που έχει τοποθετηθεί από τις αρχές των Σεϋχελλών, το γεωγραφικό στίγμα της οποίας έχει κοινοποιηθεί στους αντιπροσώπους ή στους πράκτορες των εφοπλιστών.

Κεφάλαιο ΙΙΙ - Καθεστώς δήλωσης των αλιευμάτων

1. Η διάρκεια της αλιευτικής εξόρμησης ενός κοινοτικού σκάφους για τους σκοπούς του παρόντος παραρτήματος ορίζεται ως εξής:

- είτε η περίοδος που διανύεται μεταξύ μιας εισόδου και μιας εξόδου από τα ύδατα των Σεϋχελλών·

- είτε η περίοδος που διανύεται μεταξύ μιας εισόδου στα ύδατα των Σεϋχελλών και μιας μεταφόρτωσης·

- είτε η περίοδος που διανύεται μεταξύ μιας εισόδου στα ύδατα των Σεϋχελλών και μιας εκφόρτωσης στις Σεϋχέλλες.

2. Όλα τα σκάφη που επιτρέπεται να αλιεύουν στα ύδατα των Σεϋχελλών στο πλαίσιο της συμφωνίας, υποχρεούνται να ανακοινώνουν τα αλιεύματά τους στην αρμόδια αρχή των Σεϋχελλών, ως εξής:

2.1. Τα κοινοτικά σκάφη που διαθέτουν άδεια αλιείας στα ύδατα των Σεϋχελλών συμπληρώνουν ένα δελτίο αλιείας το οποίο παρατίθεται στα προσαρτήματα 2 και 3 για κάθε ταξίδι στα ύδατα των Σεϋχελλών. Τα δελτία αλιείας πρέπει να συμπληρώνονται έστω και εάν δεν υπάρχουν αλιεύματα.

2.2. Όσον αφορά την υποβολή των δελτίων αλιείας που αναφέρονται στα σημεία 2.1 και 2.3, τα κοινοτικά σκάφη:

- στην περίπτωση που προσεγγίζουν στον λιμένα Victoria, υποβάλλουν τα συμπληρωμένα δελτία στις αρχές των Σεϋχελλών εντός πέντε ημερών από τον κατάπλου ή οπωσδήποτε πριν τον απόπλου, εάν πραγματοποιηθεί ενωρίτερα·

- σε κάθε άλλη περίπτωση, διαβιβάζουν τα συμπληρωμένα δελτία στις αρχές των Σεϋχελλών εντός 14 ημερών από τον κατάπλου σε οποιαδήποτε λιμάνι εκτός από το Victoria.

Αντίγραφα των εν λόγω δελτίων αλιείας πρέπει επίσης να κοινοποιούνται στα επιστημονικά ινστιτούτα που αναφέρονται στο τμήμα 2 παράγραφος 6.

2.3 Για τις περιόδους κατά τις οποίες το σκάφος δεν βρίσκεται στα ύδατα των Σεϋχελλών, υποχρεούται να συμπληρώνει το ημερολόγιο πλοίου με την ένδειξη «εκτός υδάτων των Σεϋχελλών».

2.4 Τα έντυπα πρέπει να συμπληρώνονται ευανάγνωστα και να υπογράφονται από τον πλοίαρχο του σκάφους ή τον αντιπρόσωπό του.

3. Σε περίπτωση μη τήρησης των διατάξεων του παρόντος κεφαλαίου, η κυβέρνηση των Σεϋχελλών επιφυλάσσεται του δικαιώματος να αναστείλει την άδεια του εμπλεκόμενου σκάφους μέχρις ότου εκπληρωθούν οι διατυπώσεις και να επιβάλει την ποινή που προβλέπεται από την κείμενη νομοθεσία των Σεϋχελλών. Το κράτος μέλος της σημαίας και η Ευρωπαϊκή Επιτροπή ενημερώνονται σχετικά.

Κεφάλαιο IV - Ναυτολόγηση

1. Κάθε θυνναλιευτικό γρι-γρι, κατά τη διάρκεια της αλιευτικής εξόρμησής του στα ύδατα των Σεϋχελλών, ναυτολογεί δύο τουλάχιστον ναυτικούς των Σεϋχελλών που ορίζονται από τον πράκτορα του σκάφους, κατόπιν συμφωνίας με τον εφοπλιστή, μεταξύ όσων περιλαμβάνονται σε κατάλογο που υποβάλλεται από την αρμόδια αρχή των Σεϋχελλών.

2. Οι εφοπλιστές προσπαθούν να ναυτολογήσουν συμπληρωματικό αριθμό ναυτικών των Σεϋχελλών.

3. Ο εφοπλιστής ή ο αντιπρόσωπός του κοινοποιεί στην αρμόδια αρχή των Σεϋχελλών τα ονόματα και λοιπά στοιχεία των ναυτικών των Σεϋχελλών που ναυτολογήθηκαν στο συγκεκριμένο σκάφος, αναφέροντας τα στοιχεία εγγραφής τους στο ναυτολόγιο.

4. Η Διακήρυξη της Διεθνούς Οργάνωσης Εργασίας σχετικά με τις θεμελιώδεις αρχές και δικαιώματα στην εργασία εφαρμόζεται αυτοδικαίως στους ναυτικούς που ναυτολογούνται στα σκάφη της ΕΕ. Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων των εργαζομένων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος.

5. Οι συμβάσεις απασχόλησης των ναυτικών των Σεϋχελλών, αντίγραφο των οποίων παραδίδεται στους υπογράφοντες, συνάπτονται μεταξύ των αντιπροσώπων των εφοπλιστών και των ναυτικών ή/και των συνδικάτων τους ή των εκπροσώπων αυτών σε συνεργασία με τις αρμόδιες αρχές των Σεϋχελλών. Οι συμβάσεις αυτές εγγυώνται στους ναυτικούς τις παροχές του καθεστώτος κοινωνικής ασφάλισης στο οποίο υπάγονται, συμπεριλαμβανομένης ασφάλισης ζωής, ασθενείας και ατυχήματος, καθώς και τις συνταξιοδοτικές παροχές του καθεστώτος στο οποίο υπάγονται.

6. Ο μισθός των ναυτικών των Σεϋχελλών βαρύνει τους εφοπλιστές. Πρέπει να καθορίζεται, πριν την έκδοση των αδειών, με κοινή συμφωνία μεταξύ των εφοπλιστών ή των αντιπροσώπων τους και των αρμόδιων αρχών των Σεϋχελλών. Εντούτοις, οι αποδοχές των ναυτικών των Σεϋχελλών δεν μπορούν να είναι κατώτερες από εκείνες που εφαρμόζονται στα πληρώματα των Σεϋχελλών που ασκούν παρόμοια καθήκοντα, και πάντως όχι κατώτερες από τους κανόνες της ΔΟΕ.

7. Για τον έλεγχο της τήρησης και την εφαρμογή του εργατικού δικαίου, ο πράκτορας του εφοπλιστή θεωρείται τοπικός αντιπρόσωπος του εφοπλιστή. Η σύμβαση που συνάπτεται μεταξύ του πράκτορα και του ναυτικού περιλαμβάνει επίσης τους όρους επαναπατρισμού και τις συνταξιοδοτικές παροχές που έχουν εφαρμογή στην περίπτωσή του.

8. Κάθε ναυτικός που προσλαμβάνεται από τα κοινοτικά σκάφη πρέπει να παρουσιάζεται στον πλοίαρχο του καθοριζόμενου σκάφους την παραμονή της ημέρας που προτείνεται για την επιβίβασή του. Εάν ο ναυτικός δεν παρουσιαστεί την ημέρα και ώρα που προβλέπονται για την επιβίβασή του, ο εφοπλιστής απαλλάσσεται αυτόματα από την υποχρέωσή του να ναυτολογήσει τον εν λόγω ναυτικό.

9. Σε περίπτωση που δεν ναυτολογηθούν ναυτικοί των Σεϋχελλών για λόγους άλλους εκτός από τον αναφερόμενο στο προηγούμενο σημείο, οι εφοπλιστές υποχρεούνται να καταβάλουν ένα κατ’ αποκοπή ποσό, ίσο με το γινόμενο του αριθμού των ημερών που το σκάφος αλίευε στα ύδατα των Σεϋχελλών επί το ημερήσιο ποσό που καθορίζεται σε $ 20. Το κατ’ αποκοπή ποσό καταβάλλεται στις αρχές των Σεϋχελλών το αργότερο την ημερομηνία που αναφέρεται στο τμήμα 2 σημείο 8 του κεφαλαίου Ι.

10. Το ποσό αυτό χρησιμοποιείται για την κατάρτιση ναυτικών/αλιέων στις Σεϋχέλλες και καταβάλλεται σε λογαριασμό που καθορίζεται από τις αρχές των Σεϋχελλών.

Κεφάλαιο V - Τεχνικά μέτρα

Τα σκάφη οφείλουν να τηρούν τα μέτρα και τις συστάσεις που εκδίδονται από την Επιτροπή Τόνου Ινδικού Ωκεανού, καθώς και τα εφαρμοστέα εθνικά μέτρα, όσον αφορά τα αλιευτικά εργαλεία, τις τεχνικές προδιαγραφές τους και κάθε άλλο τεχνικό μέτρο που έχει εφαρμογή στις οικείες αλιευτικές δραστηριότητες.

Κεφάλαιο VI - Παρατηρητές

1. Τα σκάφη που επιτρέπεται να αλιεύουν στα ύδατα των Σεϋχελλών στο πλαίσιο της συμφωνίας επιβιβάζουν παρατηρητές που ορίζονται από τις Σεϋχέλλες, υπό τους όρους που ακολουθούν.

1.1 Κατόπιν αιτήσεως των αρχών των Σεϋχελλών, τα κοινοτικά αλιευτικά σκάφη επιβιβάζουν ένα παρατηρητή, και όταν οι αρχές των Σεϋχελλών το θεωρούν ενδεδειγμένο και αναγκαίο δύο παρατηρητές, οι οποίοι ορίζονται από τις εν λόγω αρχές.

1.2 Η αρμόδια αρχή των Σεϋχελλών καταρτίζει κατάλογο των σκαφών που ορίζονται για την επιβίβαση παρατηρητή, καθώς και κατάλογο των παρατηρητών που ορίζονται προς επιβίβαση. Οι κατάλογοι αυτοί τηρούνται ενημερωμένοι. Κοινοποιούνται στην Ευρωπαϊκή Επιτροπή μόλις καταρτιστούν και στη συνέχεια ανά τρίμηνο όσον αφορά την ενδεχόμενη ενημέρωσή τους.

1.3 Η αρμόδια αρχή των Σεϋχελλών ανακοινώνει στους ενδιαφερόμενους εφοπλιστές ή στους αντιπροσώπους τους το όνομα του παρατηρητή που έχει οριστεί να επιβιβαστεί στο σκάφος το αργότερο 15 ημέρες πριν από την προβλεπόμενη ημερομηνία επιβίβασης του παρατηρητή.

2. Ο χρόνος παρουσίας του παρατηρητή επί του σκάφους καθορίζεται από την αρμόδια αρχή των Σεϋχελλών, χωρίς ωστόσο να υπερβαίνει γενικώς το διάστημα που είναι αναγκαίο για την εκτέλεση των καθηκόντων του. Η αρμόδια αρχή ενημερώνει σχετικά τους εφοπλιστές ή τους αντιπροσώπους τους τη στιγμή γνωστοποίησης του ονόματος του παρατηρητή που έχει οριστεί προς επιβίβαση στο συγκεκριμένο σκάφος.

3. Οι όροι επιβίβασης του παρατηρητή ορίζονται κοινή συναινέσει από τον εφοπλιστή ή τον αντιπρόσωπό του και τις αρχές των Σεϋχελλών.

4. Η επιβίβαση του παρατηρητή γίνεται με τον τρόπο που επιλέγει ο εφοπλιστής, μετά την κοινοποίηση του καταλόγου των ορισθέντων σκαφών.

5. Οι ενδιαφερόμενοι εφοπλιστές κοινοποιούν εντός προθεσμίας δύο εβδομάδων και με προειδοποίηση δέκα ημερών τις ημερομηνίες και τους λιμένες των Σεϋχελλών που προβλέπονται για την επιβίβαση των παρατηρητών.

6. Σε περίπτωση που ο παρατηρητής επιβιβάζεται σε λιμάνι της αλλοδαπής, τα έξοδα ταξιδίου του βαρύνουν τον εφοπλιστή. Εάν το σκάφος στο οποίο επιβαίνει παρατηρητής από τις Σεϋχέλλες εγκαταλείψει τα ύδατα των Σεϋχελλών, λαμβάνονται όλα τα μέτρα για τον επαναπατρισμό του παρατηρητή το συντομότερο δυνατό στις Σεϋχέλλες με έξοδα του εφοπλιστή.

7. Εάν ο παρατηρητής απουσιάζει από τον συμφωνημένο τόπο και κατά τη συμφωνημένη ώρα και δεν εμφανιστεί κατά τις δώδεκα επόμενες ώρες, ο εφοπλιστής απαλλάσσεται αυτομάτως από την υποχρέωσή του να επιβιβάσει τον εν λόγω παρατηρητή.

8. Ο παρατηρητής απολαύει της μεταχείρισης αξιωματικού του πλοίου. Εκτελεί τα ακόλουθα καθήκοντα:

8.1 παρατηρεί τις αλιευτικές δραστηριότητες των σκαφών·

8.2 επαληθεύει το στίγμα των σκαφών που αλιεύουν·

8.3 προβαίνει σε βιολογικές δειγματοληψίες στο πλαίσιο επιστημονικών προγραμμάτων·

8.4 καταγράφει τα χρησιμοποιούμενα αλιευτικά εργαλεία·

8.5 επαληθεύει τα στοιχεία αλιευμάτων για τα ύδατα των Σεϋχελλών που έχουν καταχωρηθεί στο ημερολόγιο πλοίου·

8.6 επαληθεύει τα ποσοστά των παρεμπιπτόντων αλιευμάτων και υπολογίζει κατ’ εκτίμηση τον όγκο των απορρίψεων·

8.7 κοινοποιεί ανά εβδομάδα μέσω τηλεομοιοτυπίας, ηλεκτρονικού ταχυδρομείου ή άλλου μέσου επικοινωνίας τα στοιχεία αλιείας, συμπεριλαμβανομένου του όγκου των κύριων και παρεμπιπτόντων αλιευμάτων που έχουν αλιευθεί στα ύδατα των Σεϋχελλών και βρίσκονται επί του σκάφους.

9. Ο πλοίαρχος του σκάφους λαμβάνει όλα τα μέτρα που εμπίπτουν στην αρμοδιότητά του, για να εξασφαλίσει την σωματική και ηθική ασφάλεια του παρατηρητή κατά την άσκηση των καθηκόντων του.

10. Ομοίως, στο μέτρο του δυνατού, παρέχονται στον παρατηρητή όλες οι διευκολύνσεις που είναι απαραίτητες για την άσκηση των καθηκόντων του. Ο πλοίαρχος του παρέχει πρόσβαση στα μέσα επικοινωνίας που είναι αναγκαία για την άσκηση των καθηκόντων του, στα έγγραφα που συνδέονται ευθέως με τις αλιευτικές δραστηριότητες του σκάφους, συμπεριλαμβανομένου του ημερολογίου πλοίου και του βιβλίου ναυσιπλοΐας, καθώς και στους αναγκαίους χώρους του σκάφους, προκειμένου να διευκολύνει την εκπλήρωση των καθηκόντων του.

11. Κατά τη διάρκεια της παραμονής του επί του σκάφους, ο παρατηρητής:

11.1 λαμβάνει τα κατάλληλα μέτρα, ώστε οι συνθήκες επιβίβασής του καθώς και η παρουσία του επί του σκάφους να μη διακόπτουν ή παρεμποδίζουν τις αλιευτικές δραστηριότητες,

11.2 σέβεται τα αγαθά και τον εξοπλισμό του σκάφους καθώς και τον εμπιστευτικό χαρακτήρα όλων των εγγράφων που ανήκουν στο σκάφος αυτό.

12. Στο τέλος της περιόδου παρατήρησης και πριν εγκαταλείψει το σκάφος, ο παρατηρητής συντάσσει έκθεση δραστηριοτήτων, η οποία διαβιβάζεται στις αρμόδιες αρχές των Σεϋχελλών με κοινοποίηση στην Ευρωπαϊκή Επιτροπή και η οποία υπογράφεται από τον παρατηρητή. Αντίγραφο της έκθεσης επιδίδεται στον πλοίαρχο τη στιγμή που ο παρατηρητής εγκαταλείπει το σκάφος.

13. Ο εφοπλιστής εξασφαλίζει με έξοδά του την ενδιαίτηση και τη σίτιση των παρατηρητών υπό τις ίδιες συνθήκες με τους αξιωματικούς του σκάφους.

14. Ο μισθός και οι εισφορές κοινωνικής ασφάλισης του παρατηρητή βαρύνουν τις αρμόδιες αρχές των Σεϋχελλών.

Κεφάλαιο VII – Εκφορτώσεις

Τα θυνναλιευτικά γρι-γρι που εκφορτώνουν στο λιμάνι Victoria προσπαθούν να διαθέσουν τα παρεμπίπτοντα αλιεύματα τους στις αρχές των Σεϋχελλών στην τιμή της τοπικής αγοράς. Επιπροσθέτως, τα κοινοτικά θυνναλιευτικά γρι-γρι συμμετέχουν στον εφοδιασμό με τόνο της κονσερβοποιίας των Σεϋχελλών στη τιμή της διεθνούς αγοράς.

Κεφάλαιο VIII – Εξοπλισμός λιμένων και χρήση εφοδίων και υπηρεσιών

Τα κοινοτικά σκάφη προσπαθούν να προμηθεύονται στις Σεϋχέλλες όλα τα εφόδια και τις υπηρεσίες που απαιτούνται για τις δραστηριότητές τους. Οι αρχές των Σεϋχελλών καθορίζουν, κατόπιν συμφωνίας με τους εφοπλιστές, τους όρους για την χρήση του εξοπλισμού των λιμένων και, εφόσον είναι αναγκαίο, των εφοδίων και υπηρεσιών.

Κεφάλαιο IX - Παρακολούθηση

1. Κατάλογος σκαφών

Η Ευρωπαϊκή Κοινότητα τηρεί ενημερωμένο κατάλογο των σκαφών, για τα οποία έχει εκδοθεί άδεια αλιείας σύμφωνα με τις διατάξεις του παρόντος πρωτοκόλλου. Ο κατάλογος αυτός κοινοποιείται στις αρχές των Σεϋχελλών που είναι αρμόδιες για την επιθεώρηση της αλιείας, μόλις καταρτισθεί και στη συνέχεια κάθε φορά που ενημερώνεται.

2. Σύστημα Παρακολούθησης Σκαφών:

Τα κοινοτικά σκάφη παρακολουθούνται, μεταξύ άλλων, από συστήματα παρακολούθησης σκαφών, χωρίς διακρίσεις, σύμφωνα με τις διατάξεις του προσαρτήματος 4.

3. Είσοδος και έξοδος από τα ύδατα των Σεϋχελλών:

3.1 Τα κοινοτικά σκάφη γνωστοποιούν στις αρμόδιες αρχές των Σεϋχελλών, προ (3) τουλάχιστον ωρών την πρόθεσή τους να εισέλθουν ή να εξέλθουν από τα ύδατα των Σεϋχελλών και ανά τριήμερο στη διάρκεια της άσκησης αλιευτικών δραστηριοτήτων στα ύδατα των Σεϋχελλών τα αλιεύματά τους κατά την εν λόγω περίοδο.

3.2 Κατά τη γνωστοποίηση της εισόδου ή εξόδου του, κάθε σκάφος ανακοινώνει επίσης το στίγμα του τη στιγμή της ανακοίνωσης και την ποσότητα και τα είδη των αλιευμάτων που διατηρούνται επί του σκάφους. Οι ανακοινώσεις αυτές γίνονται με το μορφότυπο του προσαρτήματος 5, μέσω τηλεομοιοτυπίας ή ηλεκτρονικού ταχυδρομείου, στις διευθύνσεις που αναφέρονται στο εν λόγω προσάρτημα. Ωστόσο, οι αρμόδιες αρχές των Σεϋχελλών μπορούν να απαλλάξουν τα παραγαδιάρικα επιφανείας που δεν διαθέτουν τον κατάλληλο τηλεπικοινωνιακό εξοπλισμό από την υποχρέωση αυτή, επιτρέποντας την επικοινωνία μέσω ασυρμάτου.

3.3 Κοινοτικό αλιευτικό σκάφος που συλλαμβάνεται να αλιεύει χωρίς να έχει ενημερώσει τις αρμόδιες αρχές των Σεϋχελλών, θεωρείται σκάφος χωρίς άδεια. Στις περιπτώσεις αυτές επιβάλλονται οι κυρώσεις που αναφέρονται στο κεφάλαιο Χ σημείο 1.

4. Διαδικασίες ελέγχου

4.1 Οι πλοίαρχοι των κοινοτικών σκαφών που ασκούν αλιευτικές δραστηριότητες στα ύδατα των Σεϋχελλών συνεργάζονται με κάθε υπάλληλο των Σεϋχελλών που διενεργεί επιθεώρηση και έλεγχο των αλιευτικών δραστηριοτήτων.

4.2 Η παρουσία επί του σκάφους των εν λόγω υπαλλήλων δεν υπερβαίνει το χρόνο που απαιτείται για την εκπλήρωση των καθηκόντων τους.

4.3 Μετά το πέρας κάθε επιθεώρησης, χορηγείται αντίγραφο της έκθεσης επιθεώρησης στον πλοίαρχο του σκάφους.

5. Μεταφορτώσεις

5.1 Κάθε κοινοτικό σκάφος που επιθυμεί να πραγματοποιήσει μεταφόρτωση των αλιευμάτων στα ύδατα των Σεϋχελλών, πρέπει να προβαίνει σε αυτή στα λιμάνια των Σεϋχελλών.

5.2 Οι εφοπλιστές των σκαφών αυτών οφείλουν να κοινοποιούν στην αρμόδια αρχή των Σεϋχελλών, τουλάχιστον προ 24 ωρών, τις ακόλουθες πληροφορίες:

- το όνομα των αλιευτικών σκαφών που πραγματοποιούν τη μεταφόρτωση,

- το όνομα του πλοίου μεταφοράς,

- την ποσότητα ανά είδος που πρόκειται να μεταφορτωθεί,

- την ημέρα της μεταφόρτωσης.

5.3 Η μεταφόρτωση θεωρείται έξοδος από τα ύδατα των Σεϋχελλών. Τα σκάφη πρέπει επομένως να υποβάλουν τις δηλώσεις αλιευμάτων στις αρμόδιες αρχές των Σεϋχελλών.

5.4 Κάθε μεταφόρτωση αλιευμάτων που δεν καλύπτεται από τα ανωτέρω σημεία απαγορεύεται στα ύδατα των Σεϋχελλών. Οι παραβάτες της διάταξης αυτής υπόκεινται στις κυρώσεις που προβλέπονται από τη νομοθεσία των Σεϋχελλών.

5.5 Οι πλοίαρχοι των κοινοτικών σκαφών που διενεργούν εκφορτώσεις ή μεταφορτώσεις σε λιμένες των Σεϋχελλών επιτρέπουν και διευκολύνουν τον έλεγχο των εργασιών αυτών από τους επιθεωρητές των Σεϋχελλών. Μετά το πέρας κάθε επιθεώρησης, χορηγείται πιστοποιητικό στον πλοίαρχο του σκάφους.

Κεφάλαιο X - Επιβολή των κανονισμών

1. Κυρώσεις

Η παράλειψη τήρησης οποιουδήποτε από τους ανωτέρω κανόνες, των μέτρων διαχείρισης και διατήρησης των έμβιων πόρων ή της νομοθεσίας των Σεϋχελλών μπορεί να επισύρει την επιβολή κυρώσεων μέσω της αναστολής, ανάκλησης ή μη ανανέωσης της αλιευτικής αδείας του σκάφους.

Το κράτος μέλος της σημαίας και η Ευρωπαϊκή Επιτροπή αμέσως ενημερώνονται πλήρως για οποιαδήποτε αναστολή ή ανάκληση καθώς και για όλα τα γεγονότα που οδήγησαν στην πράξη αυτή. Κατά το διάστημα αναστολής μιας άδειας ή κατά το υπόλοιπο διάστημα ισχύος μιας άδειας που έχει ανακληθεί, η Ευρωπαϊκή Επιτροπή μπορεί να ζητήσει άλλη άδεια που διαφορετικά θα ήταν έγκυρη, για σκάφος άλλου εφοπλιστή, σύμφωνα με τη διαδικασία του σημείου 1.11 του κεφαλαίου Ι.

2. Κράτηση αλιευτικών σκαφών

Οι αρχές των Σεϋχελλών ενημερώνουν την αντιπροσωπεία της Επιτροπής που είναι αρμόδια για τις Σεϋχέλλες και το κράτος σημαίας, εντός 48 ωρών, σχετικά με την κράτηση κάθε αλιευτικού σκάφους που φέρει σημαία κράτους μέλους της Κοινότητας και αλιεύει στο πλαίσιο της συμφωνίας στην αλιευτική ζώνη των Σεϋχελλών και διαβιβάζουν σύντομη έκθεση των περιστάσεων και των λόγων που οδήγησαν στην εν λόγω κράτηση. Η αντιπροσωπεία και το κράτος σημαίας τηρούνται ενήμερα σχετικά με τις διαδικασίες που κινήθηκαν και τις κυρώσεις που επιβλήθηκαν.

___

Προσάρτημα 1

ΑΙΤΗΣΗ ΓΙΑ ΧΟΡΗΓΗΣΗ ΑΔΕΙΑΣ ΣΕ ΑΛΛΟΔΑΠΟ ΑΛΙΕΥΤΙΚΟ ΣΚΑΦΟΣ

- Όνομα του αιτούντος:

…………………………………………………………………………………………………………

- Διεύθυνση του αιτούντος:

……

- Όνομα και διεύθυνση του ναυλωτή του σκάφους, εάν διαφέρει από τα ανωτέρω:

….

- Όνομα και διεύθυνση άλλου νόμιμου αντιπροσώπου στις Σεϋχέλλες:

- Όνομα και διεύθυνση πλοιάρχου του σκάφους:

- Όνομα του σκάφους:

- Τύπος σκάφους:

- Μήκος και καθαρή χωρητικότητα του σκάφους:

- Τύπος μηχανής, ιπποδύναμη και ολική χωρητικότητα:

- Λιμάνι και χώρα νηολογίου:

- Αριθμός νηολογίου:

- Εξωτερικά στοιχεία αναγνώρισης του σκάφους:

- Διακριτικό κλήσεως ασυρμάτου / διακριτικά γράμματα αναγνώρισης:

- Συχνότητα:

- Εξοπλισμός:

- Αριθμός και εθνικότητα πληρώματος:

- Προτεινόμενη περιοχή αλιείας και αλιευόμενα είδη:

- Περιγραφή των αλιευτικών δραστηριοτήτων, κοινοπραξίες και άλλες συμβατικές ρυθμίσεις:

Πιστοποιώ την ορθότητα των ανωτέρω στοιχείων.

Ημερομηνία: ................................. Υπογραφή: ................................

Προσάρτημα 2

ΔΗΛΩΣΗ ΑΛΙΕΥΜΑΤΩΝ ΓΙΑ ΘΥΝΝΑΛΙΕΥΤΙΚΑ ΓΡΙ-ΓΡΙ

Χρησιμοποιήστε μια γραμμή για κάθε ανάσυρση διχτύων ανεξάρτητα εάν υπήρξε αλίευμα ή όχι. Σημειώσατε με σταυρούς κάτω από τη στήλη ΔΕΙΚΤΕΣ και ΑΝΑΣΥΡΣΗ ΔΙΧΤΥΩΝ. Ευχαριστούμε.

Στοιχεία τοποθέτησης παραγαδιών |

Χρόνος έναρξης: _______ Χρόνος λήξης: _________ |

Τμήμα | Στίγμα | Κατεύθυνση | Ταχύτητα | Παρατηρήσεις |

Απόπλους: ραδιοσημαντήρας αριθμός 1 |

Ραδιοσημαντήρας αριθμός 2 |

Ραδιοσημαντήρας αριθμός 3 |

Ραδιοσημαντήρας αριθμός 4 |

Ραδιοσημαντήρας αριθμός 5 |

Ραδιοσημαντήρας αριθμός 6 |

Ραδιοσημαντήρας αριθμός 7 |

Αριθμός αγκιστριών: ___________ Μήκος: Σχοινιά σημαντήρων: Παράμαλλα: ____________ Μήκος πετονιάς: ____________ Καταγεγραμμένο βάθος πετονιάς (ηχοβολιστικό μηχάνημα): ___________ Δόλωμα: Γαρίδα: _____________ % Σκουμπρί: ________ % _______: ______% |

Στοιχεία αλιευμάτων |

Χρόνος (0 έως 24 ώρες) | Γεωγρ. πλάτος | Γεωγρ. μήκος |

Έναρξη στροφής |

Λήξη στροφής |

Είδη | Αριθμός | Εκτιμώμενο βάρος μονάδας | Συνολικό βάρος | Αριθμός ψαριών που φαγώθηκαν |

Ξιφίας* |

Κιτρινόπτερος τόνος** |

Μεγαλόφθαλμος τόνος** |

Μάρλιν** |

Ιστιοφόρος* |

Συναγρίδα |

Καρχαρίας |

Λοιπά (προσδιορίσατε) |

Συνολικό βάρος |

Συνολικό βάρος εκφορτωθέντος αλιεύματος (ζυγισμένου) |

Προσάρτημα 4

ΔΙΑΤΑΞΕΙΣ

ΓΙΑ ΤΟΝ ΚΑΘΟΡΙΣΜΟ ΤΗΣ ΜΕΘΟΔΟΥ ΔΙΑΒΙΒΑΣΗΣ ΔΕΔΟΜΕΝΩΝ ΣΧΕΤΙΚΑ ΜΕ ΤΗΝ ΠΑΡΑΚΟΛΟΥΘΗΣΗ ΜΕΣΩ ΔΟΡΥΦΟΡΟΥ ΤΟΥ ΣΤΙΓΜΑΤΟΣ ΤΩΝ ΚΟΙΝΟΤΙΚΩΝ ΣΚΑΦΩΝ ΠΟΥ ΑΛΙΕΥΟΥΝ ΣΤΟ ΠΛΑΙΣΙΟ ΤΗΣ ΑΛΙΕΥΤΙΚΗΣ ΣΥΜΦΩΝΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΩΝ ΣΕΫΧΕΛΛΩΝ

Δεδομένου ότι η Δημοκρατία των Σεϋχελλών έχει εισαγάγει σύστημα παρακολούθησης σκαφών (ΣΠΣ) που εφαρμόζεται στο σύνολο των αλλοδαπών σκαφών που αλιεύουν στα ύδατα των Σεϋχελλών, χωρίς διακρίσεις, και έχει επεκτείνει την επιτήρηση με ΣΠΣ στον εθνικό της στόλο της ίδιας κατηγορίας, και

Λαμβάνοντας υπόψη το γεγονός ότι τα κοινοτικά αλιευτικά σκάφη παρακολουθούνται ήδη μέσω δορυφόρου βάσει της κοινοτικής νομοθεσίας από τον Ιανουάριο 2000,

Συνιστάται στα κράτη σημαίας και στις αρχές της Δημοκρατίας των Σεϋχελλών να εφαρμόσουν παρακολούθηση μέσω δορυφόρου των κοινοτικών σκαφών που αλιεύουν στο πλαίσιο της συμφωνίας μεταξύ της ΕΚ και των Σεϋχελλών υπό τους εξής όρους:

1. Για τους σκοπούς της παρακολούθησης μέσω δορυφόρου, οι αρχές των Σεϋχελλών κοινοποιούν στα Κέντρα Παρακολούθησης της Αλιείας (ΚΠΑ) των κρατών σημαίας τις γεωγραφικές συντεταγμένες (γεωγραφικά πλάτη και γεωγραφικά μήκη) των υδάτων των Σεϋχελλών.

Οι αρχές των Σεϋχελλών θα διαβιβάσουν τις πληροφορίες αυτές σε ηλεκτρονική μορφή, σε δεκαδικά μοιρών στο σύστημα WGS-84 datum.

2. Οι αρχές των Σεϋχελλών και τα εθνικά ΚΠΑ θα προβούν σε ανταλλαγή πληροφοριών σχετικά με τις αντίστοιχες ηλεκτρονικές διευθύνσεις σε μορφότυπο X.25 ή ενδεχομένως άλλο πρωτόκολλο ασφαλούς επικοινωνίας και τις προδιαγραφές που θα χρησιμοποιηθούν στα αντίστοιχα ΚΠΑ σύμφωνα με τους όρους που καθορίζονται στα σημεία 4 και 6. Οι πληροφορίες αυτές θα περιλαμβάνουν, στο μέτρο του δυνατού, τα ονόματα, τους αριθμούς τηλεφώνου και τηλεομοιοτυπίας, καθώς και τις ηλεκτρονικές διευθύνσεις (στο Διαδίκτυο) που μπορούν να χρησιμοποιούνται για τις γενικές επικοινωνίες μεταξύ των ΚΠΑ.

3. Το στίγμα των σκαφών θα καθορίζεται με περιθώριο σφάλματος μικρότερο από 500 μέτρα και με βαθμό εμπιστοσύνης 99%.

4. Στην περίπτωση που ένα σκάφος, το οποίο αλιεύει στο πλαίσιο της συμφωνίας μεταξύ της Ευρωπαϊκής Κοινότητας και των Σεϋχελλών και το οποίο παρακολουθείται μέσω δορυφόρου βάσει της κοινοτικής νομοθεσίας, εισέλθει στα ύδατα των Σεϋχελλών, οι αναφορές στίγματος που έπονται της εισόδου κοινοποιούνται από το ΚΠΑ του κράτους σημαίας στο Κέντρο Παρακολούθησης των Σεϋχελλών αυτόματα, σε πραγματικό χρόνο, τουλάχιστον ανά ώρα ( συχνότητα ). Τα μηνύματα αυτά καταχωρούνται ως αναφορές στίγματος.

5. Τα μηνύματα που αναφέρονται στο σημείο 4 διαβιβάζονται ηλεκτρονικά σε μορφότυπο X.25 ή άλλα πρωτόκολλα ασφαλούς επικοινωνίας, με την επιφύλαξη προηγούμενης συμφωνίας μεταξύ των σχετικών ΚΠΑ. Όλα τα μηνύματα θα διαβιβάζονται αυτόματα, σε πραγματικό χρόνο, σύμφωνα με τους ορισμούς που δίνονται στο Συνημμένο 1.

Απαγορεύεται να θέτει ένα σκάφος εκτός λειτουργίας τη συσκευή δορυφορικού εντοπισμού, ενώ αλιεύει στα ύδατα των Σεϋχελλών.

6. Σε περίπτωση τεχνικού προβλήματος ή βλάβης της συσκευής παρακολούθησης μέσω δορυφόρου που είναι εγκατεστημένη επί του αλιευτικού σκάφους, ο πλοίαρχος του σκάφους αυτού διαβιβάζει εγκαίρως με τηλεομοιοτυπία ή μήνυμα ηλεκτρονικού ταχυδρομείου στο ΚΠΑ του κράτους σημαίας τις πληροφορίες που προβλέπονται στο σημείο 4. Υπό τις περιστάσεις αυτές, αρκεί να διαβιβάζει τουλάχιστον μία συνολική αναφορά στίγματος ανά 4ωρο, εφόσον το σκάφος παραμένει στα ύδατα των Σεϋχελλών. Η εν λόγω συνολική αναφορά στίγματος θα περιλαμβάνει το στίγμα ανά ώρα, όπως έχει καταγραφεί από τον πλοίαρχο του σκάφους στη διάρκεια του 4ώρου αυτού. Το ΚΠΑ του κράτους σημαίας ή το ίδιο το αλιευτικό σκάφος διαβιβάζει αμελλητί τα μηνύματα αυτά στο Κέντρο Παρακολούθησης των Σεϋχελλών. Σε περίπτωση ανάγκης ή αμφιβολιών, η Αρχή Αλιείας των Σεϋχελλών (SFA) μπορεί να ζητήσει από ένα συγκεκριμένο σκάφος να διαβιβάζει την αναφορά στίγματος ανά ώρα. Ο εξοπλισμός που έχει υποστεί βλάβη επισκευάζεται ή αντικαθίσταται, μόλις το σκάφος περατώσει το αλιευτικό του ταξίδι ή εντός μέγιστης προθεσμίας ενός μηνός. Μετά την προθεσμία αυτή, δεν μπορεί να αρχίσει νέο αλιευτικό ταξίδι πριν την επισκευή ή την αντικατάσταση του εξοπλισμού.

7. Τα στοιχεία υλικού και λογισμικού του Συστήματος Παρακολούθησης Σκαφών πρέπει να είναι απαραβίαστα, δηλ. δεν πρέπει να επιτρέπουν την εισαγωγή ή εξαγωγή ψευδούς στίγματος και δεν πρέπει να έχουν τη δυνατότητα να παρακαμφθούν χειροκίνητα. Το σύστημα πρέπει να είναι πλήρως αυτόματο και να λειτουργεί συνεχώς, αδιαφόρως περιβαλλοντικών συνθηκών. Απαγορεύεται η καταστροφή, βλάβη, διακοπή λειτουργίας της συσκευής δορυφορικού εντοπισμού ή η με οποιοδήποτε τρόπο επέμβαση σε αυτήν.

Ειδικότερα, ο πλοίαρχος εξασφαλίζει ότι:

- τα δεδομένα δεν αλλοιώνονται με κανένα τρόπο·

- η κεραία ή οι κεραίες που συνδέονται με τις συσκευές δορυφορικού εντοπισμού δεν παρεμποδίζονται κατά κανένα τρόπο· και

- η πηγή τροφοδοσίας των συσκευών δορυφορικού εντοπισμού δεν διακόπτεται κατά κανέναν τρόπο.

Οποιαδήποτε παράβαση των προαναφερόμενων υποχρεώσεων μπορεί να επισύρει την ευθύνη του πλοιάρχου βάσει των νόμων και κανονισμών των Σεϋχελλών, υπό τον όρο ότι το σκάφος αλιεύει στα ύδατα των Σεϋχελλών.

8. Τα ΚΠΑ των κρατών σημαίας παρακολουθούν την πορεία των σκαφών τους στα ύδατα των Σεϋχελλών κάθε μία ώρα. Εάν η παρακολούθηση των σκαφών δεν πραγματοποιείται υπό τους προβλεπόμενους όρους, το Κέντρο Παρακολούθησης των Σεϋχελλών ενημερώνεται αμέσως και εφαρμόζεται η διαδικασία που προβλέπεται στο σημείο 6.

9. Τα σχετικά ΚΠΑ και το Κέντρο Παρακολούθησης των Σεϋχελλών συνεργάζονται για να εξασφαλίσουν την εφαρμογή των παρουσών διατάξεων. Εάν το Κέντρο Παρακολούθησης των Σεϋχελλών διαπιστώσει ότι το κράτος σημαίας δεν διαβιβάζει τα δεδομένα σύμφωνα με το ανωτέρω σημείο 4, ειδοποιεί αμέσως το άλλο μέρος. Μόλις λάβει την ειδοποίηση, το τελευταίο απαντά εντός είκοσι τεσσάρων (24) ωρών, ενημερώνοντας το Κέντρο Παρακολούθησης των Σεϋχελλών για τους λόγους διακοπής της μετάδοσης και αναφέροντας μια εύλογη προθεσμία για τη συμμόρφωση με τις παρούσες διατάξεις. Σε περίπτωση αδυναμίας συμμόρφωσης εντός της προθεσμίας αυτής, τα δύο μέρη επιλύουν τα προβλήματα εγγράφως ή όπως προβλέπεται στο σημείο 13 των παρουσών διατάξεων.

10. Τα δεδομένα παρακολούθησης που διαβιβάζονται σύμφωνα με τις παρούσες διατάξεις χρησιμοποιούνται αποκλειστικά από τις αρχές των Σεϋχελλών για τον έλεγχο, διαχείριση, παρακολούθηση και επιβολή των κανονισμών επί του κοινοτικού στόλου που αλιεύει στο πλαίσιο της αλιευτικής συμφωνίας μεταξύ της ΕΚ και των Σεϋχελλών. Τα δεδομένα αυτά δεν μπορούν να ανακοινωθούν σε τρίτους σε καμία περίπτωση, παρά μόνο με την έγγραφη συναίνεση του ενδιαφερομένου κράτους σημαίας, για κάθε συγκεκριμένη υπόθεση, ή με διαταγή δικαστηρίου των Σεϋχελλών.

11. Τα μέρη συμφωνούν να ανταλλάσσουν, κατόπιν αιτήσεως ενός από τα μέρη, πληροφορίες σχετικά με τον εξοπλισμό που χρησιμοποιείται για την παρακολούθηση μέσω δορυφόρου, με σκοπό την επαλήθευση της πλήρους συμβατότητας του εν λόγω εξοπλισμού προς τις απαιτήσεις του άλλου μέρους στο πλαίσιο των παρουσών διατάξεων.

12. Τα μέρη συμφωνούν να επανεξετάζουν τις παρούσες διατάξεις, όπως και όταν χρειάζεται, μεταξύ άλλων και σε όλες τις περιπτώσεις κακής λειτουργίας ή ανωμαλιών που σχετίζονται με μεμονωμένα σκάφη. Όλες οι περιπτώσεις αυτές θα πρέπει να γνωστοποιούνται από την SFA στα κράτη μέλη σημαίας της ΕΚ τουλάχιστον 15 ημέρες πριν από τη συνάντηση επανεξέτασης.

13. Κάθε διαφορά, η οποία προκύπτει σχετικά με την ερμηνεία ή την εφαρμογή των παρουσών διατάξεων, αποτελεί αντικείμενο διαβούλευσης μεταξύ των μερών στο πλαίσιο της μεικτής επιτροπής που προβλέπεται στο άρθρο 7 της συμφωνίας μεταξύ της Ευρωπαϊκής Κοινότητας και της Δημοκρατίας των Σεϋχελλών για την αλιεία στα ύδατα των Σεϋχελλών.

14. Οι παρούσες διατάξεις αρχίζουν να ισχύουν την 18η Ιανουαρίου 2005.

Συνημμένο 1

ΔΙΑΒΙΒΑΣΗ ΜΗΝΥΜΑΤΩΝ VMS ΣΤΙΣ ΣΕΫΧΕΛΛΕΣ

ΑΝΑΦΟΡΑ ΣΤΙΓΜΑΤΟΣ

Δεδομένα | Κωδικός | Υποχρεωτικό/προαιρετικό | Παρατηρήσεις |

Έναρξη καταχώρησης | SR | Υ | Δεδομένα σχετικά με το σύστημα - προσδιορίζει την έναρξη της καταχώρησης |

Παραλήπτης | AD | Υ | Δεδομένα σχετικά με το μήνυμα – παραλήπτης. Κωδικός ISO Alpha 3 της χώρας |

Αποστολέας | FR | Υ | Δεδομένα σχετικά με το μήνυμα – αποστολέας. Κωδικός ISO Alpha 3 της χώρας |

Τύπος μηνύματος | TM | Υ | Δεδομένα σχετικά με το μήνυμα - Τύπος μηνύματος «POS» |

Διακριτικό κλήσεως ασυρμάτου | RC | Υ | Δεδομένα σχετικά με το σκάφος - διεθνές διακριτικό κλήσεως ασυρμάτου του σκάφους |

Εσωτερικός αριθμός αναφοράς | IR | Π | Δεδομένα σχετικά με το σκάφος - ενιαίος αριθμός σκάφους του συμβαλλόμενου μέρους (κωδικός ISO-3 του κράτους σημαίας ακολουθούμενος από έναν αριθμό) |

Εξωτερικός αριθμός νηολογίου | XR | Π | Δεδομένα σχετικά με το σκάφος - αριθμός που εμφαίνεται στην πλευρά του σκάφους |

Γεωγρ. πλάτος | LA | Υ | Δεδομένα σχετικά με το στίγμα - στίγμα του σκάφους σε μοίρες και πρώτα λεπτά N/S SDDMM (WGS - 84) |

Γεωγρ. μήκος | LO | Υ | Δεδομένα σχετικά με το στίγμα - στίγμα του σκάφους σε μοίρες και πρώτα λεπτά E/W DDDMM (WGS-84) |

Ταχύτητα | SP | Υ | Δεδομένα σχετικά με το στίγμα - ταχύτητα του σκάφους σε δέκατα κόμβων |

Κατεύθυνση | CO | Υ | Δεδομένα σχετικά με το στίγμα - πορεία του σκάφους σε κλίμακα 360° |

Ημερομηνία | DA | Υ | Δεδομένα σχετικά με το στίγμα - ημερομηνία καταγραφής του στίγματος UTC (ΕΕΕΕΜΜΗΗ) |

Ώρα | TI | Υ | Δεδομένα σχετικά με το στίγμα - ώρα καταγραφής του στίγματος UTC (ΩΩΛΛ) |

Τέλος καταχώρησης | ER | Υ | Δεδομένα σχετικά με το σύστημα - προσδιορίζει το τέλος της καταχώρησης |

Σειρά χαρακτήρων: ISO 8859.1

Η δομή μιας διαβίβασης δεδομένων έχει ως εξής:

- διπλή πλάγια κάθετος (//) και ένας κωδικός σημειώνουν την έναρξη της διαβίβασης,

- μονή πλάγια κάθετος (/) χωρίζει τον κωδικό από τα δεδομένα.

Τα προαιρετικά δεδομένα πρέπει να τίθενται μεταξύ της έναρξης και του τέλους της καταχώρησης.

Προσάρτημα 5

ΜΟΡΦΗ ΔΙΑΒΙΒΑΣΗΣ ΑΝΑΦΟΡΩΝ

1. ΜΟΡΦΗ ΑΝΑΦΟΡΑΣ ΕΙΣΟΔΟΥ (ΕΝΤΟΣ ΤΩΝ 3 ΤΕΛΕΥΤΑΙΩΝ ΩΡΩΝ ΠΡΙΝ ΤΟ ΓΕΓΟΝΟΣ)

(ΠΕΡΙΕΧΟΜΕΝΟ) | (ΔΙΑΒΙΒΑΣΗ) |

ΠΑΡΑΛΗΠΤΗΣ | SFA |

ΚΩΔΙΚΟΣ ΕΝΕΡΓΕΙΑΣ | IN |

ΟΝΟΜΑ ΣΚΑΦΟΥΣ |

ΔΙΕΘΝΕΣ ΔΙΑΚΡΙΤΙΚΟ ΚΛΗΣΕΩΣ ΑΣΥΡΜΑΤΟΥ |

ΣΤΙΓΜΑ ΕΙΣΟΔΟΥ |

ΗΜΕΡΟΜΗΝΙΑ ΚΑΙ ΩΡΑ (UTC) ΕΙΣΟΔΟΥ |

ΠΟΣΟΤΗΤΑ (Mt) ΙΧΘΥΩΝ ΕΠΙ ΤΟΥ ΣΚΑΦΟΥΣ |

ΚΙΤΡΙΝΟΠΤΕΡΟΣ ΤΟΝΟΣ | (Mt) |

ΜΕΓΑΛΟΦΘΑΛΜΟΣ ΤΟΝΟΣ | (Mt) |

ΠΑΛΑΜΙΔΑ | (Mt) |

ΑΛΛΑ (ΠΡΟΣΔΙΟΡΙΣΑΤΕ): | (Mt) |

2. ΜΟΡΦΗ ΑΝΑΦΟΡΑΣ ΕΞΟΔΟΥ (ΕΝΤΟΣ ΤΩΝ 3 ΤΕΛΕΥΤΑΙΩΝ ΩΡΩΝ ΠΡΙΝ ΤΟ ΓΕΓΟΝΟΣ)

(ΠΕΡΙΕΧΟΜΕΝΟ) | (ΔΙΑΒΙΒΑΣΗ) |

ΠΑΡΑΛΗΠΤΗΣ | SFA |

ΚΩΔΙΚΟΣ ΕΝΕΡΓΕΙΑΣ | OUT |

ΟΝΟΜΑ ΣΚΑΦΟΥΣ |

ΔΙΕΘΝΕΣ ΔΙΑΚΡΙΤΙΚΟ ΚΛΗΣΕΩΣ ΑΣΥΡΜΑΤΟΥ |

ΣΤΙΓΜΑ ΕΞΟΔΟΥ |

ΗΜΕΡΟΜΗΝΙΑ ΚΑΙ ΩΡΑ (UTC) ΕΞΟΔΟΥ |

ΠΟΣΟΤΗΤΑ (Mt) ΙΧΘΥΩΝ ΕΠΙ ΤΟΥ ΣΚΑΦΟΥΣ |

ΚΙΤΡΙΝΟΠΤΕΡΟΣ ΤΟΝΟΣ | (Mt) |

ΜΕΓΑΛΟΦΘΑΛΜΟΣ ΤΟΝΟΣ | (Mt) |

ΠΑΛΑΜΙΔΑ | (Mt) |

ΑΛΛΑ (ΠΡΟΣΔΙΟΡΙΣΑΤΕ): | (Mt) |

3. ΜΟΡΦΗ ΕΒΔΟΜΑΔΙΑΙΑΣ ΑΝΑΦΟΡΑΣ ΑΛΙΕΥΜΑΤΩΝ (ΑΝΑ ΤΡΙΗΜΕΡΟ ΟΤΑΝ ΤΟ ΣΚΑΦΟΣ ΑΛΙΕΥΕΙ ΣΤΑ ΥΔΑΤΑ ΤΩΝ ΣΕΫΧΕΛΛΩΝ)

(ΠΕΡΙΕΧΟΜΕΝΟ) | (ΔΙΑΒΙΒΑΣΗ) |

ΠΑΡΑΛΗΠΤΗΣ | SFA |

ΚΩΔΙΚΟΣ ΕΝΕΡΓΕΙΑΣ | WCRT |

ΟΝΟΜΑ ΣΚΑΦΟΥΣ |

ΔΙΕΘΝΕΣ ΔΙΑΚΡΙΤΙΚΟ ΚΛΗΣΕΩΣ ΑΣΥΡΜΑΤΟΥ |

ΠΟΣΟΤΗΤΑ (Mt) ΙΧΘΥΩΝ ΕΠΙ ΤΟΥ ΣΚΑΦΟΥΣ |

ΚΙΤΡΙΝΟΠΤΕΡΟΣ ΤΟΝΟΣ | (Mt) |

ΜΕΓΑΛΟΦΘΑΛΜΟΣ ΤΟΝΟΣ | (Mt) |

ΠΑΛΑΜΙΔΑ | (Mt) |

ΑΛΛΑ (ΠΡΟΣΔΙΟΡΙΣΑΤΕ): | (Mt) |

ΑΡΙΘΜΟΣ ΠΟΝΤΙΣΕΩΝ ΑΠΟ ΤΗΝ ΤΕΛΕΥΤΑΙΑ ΑΝΑΦΟΡΑ |

Όλες οι αναφορές διαβιβάζονται στην αρμόδια αρχή στον ακόλουθο αριθμό τηλεομοιοτυπίας ή διεύθυνση ηλεκτρονικού ταχυδρομείου: Τηλεομοιοτυπία +248 225957 E-mail fmcsc@sfa.sc

Seychelles Fishing Authority, P.O. Box 449, Fishing Port, Mahé, Seychelles

[1] ΕΕ C […], […], σ. […].

[2] ΕΕ L 119 της 7.5.1987, σ. 26.

* VDK.

** με κεφάλι, απεντερωμένο

Αναφέρατε τον τύπο του χρησιμοποιηθέντος βάρους (VAT, VDK, ολόκληρο) εάν διαφέρει από εκείνο που προσδιορίζεται